**Objava za medije**

**WRC Croatia Rally – bravure najboljih vozača svijeta po drugi puta u Hrvatskoj!**

*Objavljeni detalji dosad najvećeg sportskog događaja u Hrvatskoj i jednog od najgledanijih u svijetu, koji će se održati u* *pet hrvatskih županija od 21.-24.travnja, 2022. Tim WRC Croatia Rallyja se sprema i s velikim uzbuđenjem očekuje najbolje svjetske vozače i rekordan broj gledatelja.*

**Zagreb, 25. veljače, 2022. –**  U Nacionalnoj i sveučilišnoj knjižnici u Zagrebu održana je konferencija za medije povodom početka prijava za WRC Croatia Rally 2022. Uz domaćina Daniela Šaškina, predsjednika Organizacijskog odbora WRC Croatia Rallyja, govorili su i Tomislav Družak, državni tajnik u Ministarstvu turizma i sporta i izaslanik predsjednika Vlade Republike Hrvatske Andreja Plenkovića, Milan Čolić, pomoćnik pročelnika Gradskog ureda za obrazovanje, sport i mlade Grada Zagreba, Tomislav Josip Mlinarić, dekan Fakulteta prometnih znanosti te Davorin Štetner, predsjednik Hrvatskog auto i karting saveza.

Trenutno traje WRC Rally Švedska, koji završava u nedjelju, a nakon toga će sve oči biti usmjerene na Hrvatsku. S obzirom da ova godina nije kao prošla u kojoj je pandemija znatno ograničila putovanja, natjecanja i okupljanja, organizatori se nadaju da će broj prijavljenih posada biti oko sto. Posebnost ovogodišnjeg natjecanja će biti i organizirani dolazak publike. Osim slobodnog gledanja uz staze brzinskih ispita, kao što je to i običaj, organizatori ovaj put gledatelje pozivaju i u posebno osmišljene Fan zone, u kojima ih očekuje cjelovita zabavna i ugostiteljska ponuda.

Daniel Šaškin, predsjednik Organizacijskog odbora WRC Croatia Rallyja je izjavio: „Izuzetno smo sretni i ponosni što uz podršku i pomoć Vlade Republike Hrvatske, Grada Zagreba, županija, sponzora i svih drugih partnera u Hrvatsku ponovo dovodimo ovaj spektakl. Jedna je to od najvećih pobjeda i priznanja za hrvatski auto-sport ikada. Dobiti WRC je već samo po sebi ogroman uspjeh, a zadržati ga i potpisati ugovor na tri godine je dokaz kako znamo „posao“ i da je prošlogodišnje izdanje Croatia Rallyja bilo organizirano na vrlo visokom nivou. Posebna zahvala ide svima koji su sudjelovati u organizaciji WRC Croatia Rallyja prošle godine, ali i onima koji su ove godine s nama, njih više od 2000, od čega 500 volontera. Radi se o vrlo zahtjevnoj organizaciji događaja koji će se po prvi puta odvijati pred publikom. Očekujemo vrtoglavu brojku od oko 350.000 gledatelja pa stoga pozivamo i posjetitelje da vode brigu o okolišu i smanjenju prometnih gužvi, da se grupiraju u automobilima i da na lokacije dolaze zajedno. Ljubiteljima oktanskih uzbuđenja ove godine pripremamo brojna iznenađenja i bogat sadržaj i uz stazu i u Fan zonama. Ulaznice za Fan zonu Platak već su u pretprodaji. Fan zone pružaju puni doživljaj jer osim pogleda na najatraktivnije prolaske svjetskih rally zvijezda, posjetiteljima nude bogatu ugostiteljsku ponudu i cjelodnevnu zabavu. Najveća Fan zona nalazit će se na Zagrebačkom Velesajmu i prva će krenuti s radom, već u utorak, 19. travnja. Tamo će posjetitelji moći vidjeti servisne prostore top natjecatelja, kupiti suvenira Croatia Rallyja, top timova i WRC-a, okušati svoje umijeće na nekom od simulatora, uživati ugostiteljskoj ponudi i nastupima poznatih rock izvođača.”

Suradnja WRC Croatia Rallyja i Fakulteta prometnih znanosti nastavlja se drugu godinu zaredom. Na ovo organizacijski zahtjevno sportsko događanje po prvi put dolazi i publika pa je i izazov za sve uključene u organizaciju znatno veći. Dekan Fakulteta prometnih znanosti, Tomislav Josip Mlinarić o tome je rekao: „Kako se radi o logistički i organizacijski iznimno zahtjevnom sportskom događaju, veliko nam je zadovoljstvo, ali i prilika i izazov za naše stručnjake što smo drugu godinu zaredom partneri WRC Croatia Rallyja. Fakultet prometnih znanosti pružit će stručnu pomoć u aktivnostima planiranja regulacije prometa te logističke podrške održavanju WRC Croatia Rallyja, a postavljanjem simulatora sigurne vožnje u Parku vozača na Velesajmu zajedno ćemo podizati svijest o važnosti odgovornog ponašanja u prometu.“

„WRC Croatia Rally izuzetno je važno natjecanje za razvoj auto sporta jer omogućuje izuzetno velik medijski doseg i približavanje široj publici, a i značajno doprinosi promociji Hrvatske u svijetu. Dovesti ovako važan i u svijetu popularan sportski događaj u Hrvatsku ogroman je uspjeh za našu zemlju i priznanje svima koji su za nju lobirali i u konačnici je organizirali na svjetskoj razini. S ponosom trebamo istaknuti da je ova utrka i hrvatski proizvod jer za gotovo cijelu organizaciju odgovorni su hrvatski sportski djelatnici i entuzijasti.“ – poručio je Davorin Štetner, predsjednik Hrvatskog auto i karting saveza.

Grad Zagreb već godinama daje svoj obol auto-moto sportu, a podrška organizaciji WRC Croatia Rallyja nastavlja se i ove godine. „Dolazak WRC Croatia Rallyja drugu godinu zaredom u Zagreb potvrda je uspješno organizirane prošlogodišnje utrke. Pozivamo sve građane i goste Zagreba da na ulicama grada Zagreba dožive ponajbolje svjetske vozače relija i posjete utrke. Grad Zagreb osigurao je atraktivne lokacije na fontanama za start utrke i servisnu zonu na Velesajmu u kojima mogu uživati svi ljubitelji auto-moto sporta“. - rekao je Milan Čolić, pomoćnik pročelnika Gradskog ureda za obrazovanje, sport i mlade

Vlada Republike Hrvatske i Ministarstvo turizma i sporta prepoznali su vrijednost ovog natjecanja i u sportskom i u ekonomskom i u promotivnom smislu. TomislavDružak, državni tajnik u Ministarstvu turizma i sporta i izaslanik predsjednika Vlade Republike Hrvatske Andreja Plenkovića ovom je prigodom izjavio:„Ministarstvo turizma i sporta od samog početka prepoznalo je važnost i dalo potporu ovoj manifestaciji koja izlazi van okvira sporta. WRC Croatia Rally natjecanje je koje donosi dodatnu vrijednost sportu, hrvatskom turizmu i gospodarstvu u cijelosti, a predstavlja i poticaj za daljnji razvoj sporta po kojem smo diljem svijeta poznati. Iznimnu organizaciju prošlogodišnjeg natjecanja prepoznali su i u FIA-i i omogućili nam da ljubitelji auto-moto sporta najbolje relijaše ponovno gledaju u Hrvatskoj i da slike naše prelijepe zemlje ponovno obiđu svijet.“

**O WRC Croatia Rallyju**

WRC Croatia Rally održat će se od 21.-24. travnja na 20 atraktivnih brzinskih ispita kroz pet hrvatskih županija - Zagrebačku, Karlovačku, Krapinsko-zagorsku, Primorsko-goransku i Varaždinsku, a ceremonijalni start i cilj te park vozača nalazit će se u Zagrebu. Ove se godine očekuje i rekordan broj gledatelja na nekom od sportskih događanja u zemlji ikada, naime, prema predviđanjima organizatora u posebnim fan zonama i uz stazu natjecanje će pratiti više od 350.000 ljudi, čiji se dolazak očekuje iz zemalja Europe pa i mnogih zemalja svijeta. Na natjecanju u travnju obožavatelji oktanskih atrakcija moći će vidjeti i revolucionarnu novu generaciju hibridnih Rally1 vozila, prvi put predstavljena početkom sezone. Zahvaljujući izvrsnoj organizaciji sportskog i popratnog dijela utrke, uključivši i zaštitu okoliša, Hrvatska je mnogo puta navedena kao osvježenje i pravo iznenađenje u WRC kalendaru, pa su slijedom izvrsnih ocjena za cjelokupni dojam organizatori dobili priliku sklopiti ugovor za organizaciju ovog oktanskog spektakla na tri godine. Značaj i uspjeh ovog događaja prepoznali su i Vlada Republike Hrvatske i Grad Zagreb donijevši odluku o sufinanciranju troškova organizacije natjecanja u 2022. te u narednim godinama.

**O WRC-u**

WRC (World Rally Championship) najpopularnije je automobilističko natjecanje u svijetu uz F1 kojega redovito prati preko 250 TV postaja i oko 836 milijuna ljudi u cijelom svijetu.

Hrvatska je, nakon dugogodišnjih nadmetanja s puno bogatijim državama, u 2021. po prvi puta dobila priliku organizirati jednu etapu svjetskog prvenstva koja se održala u travnju u Zagrebu i okolici pod nazivom WRC Croatia Rally.

|  |  |  |
| --- | --- | --- |
| Kontakt za medije:  Tina Puhalo  PR Manager  WRC Croatia Rally  M: 098 984 2023  [pr@rally-croatia.com](mailto:pr@rally-croatia.com)  [www.rally-croatia.com](http://www.rally-croatia.com/)  [www.facebook.com/WRCcroatiarally](http://www.facebook.com/WRCcroatiarally) |  |  |